Dansk Folkeparti har allerede signaleret, at partiet i forbindelse med de kommende finanslovsforhandlinger med regeringen vil genoptage kravet om et såkaldt paradigmeskifte i udlændingepolitikken. Og nu melder Socialdemokratiet sig klar til at se positivt på DF’s ønsker.

»Jeg opfordrer til, at hvis regeringen og DF her i efteråret har tænkt sig at forhandle om, hvordan vi kan styrke hjemsendelsen af folk, når der er kommet fred i deres hjemland, så kan de lige så godt invitere Socialdemokratiet med og få et bredt flertal bag de ændringer, som er på vej«, siger udlændingeordfører Mattias Tesfaye, der kan »se os selv i langt det meste«.

Regeringen og DF var ved juletid sidste år tæt på at aftale en række stramninger, der skulle skifte fokus fra integration til hjemsendelse, men fordi DF og Liberal Alliance var rygende uenige om skattelettelser, blev paradigmeskiftet ikke til noget. DF’s formand, Kristian Thulesen Dahl, forklarede så sent som på partiets sommergruppemøde for et par uger siden, at han finder det naturligt, at de forskellige elementer fra paradigmeskiftet igen »bringes ind i forbindelse med finanslovsforhandlingerne«.